Source: http://bparchiv.hu/adatbazisok/bunteto-eljarasok
Timestamp: 2019-04-21 16:07:12
Document Index: 4646812

Matched Legal Cases: ['bíróság ', 'bíróság ', 'Bíróság ', 'Bíróság ', 'Bíróság ', 'Bíróság ']

Büntető eljárások | Budapest Főváros Levéltára
Büntető eljárások
A büntető jogszolgáltatás területéhez sorolható adatbázisainkban alapvetően a 20. század folyamán, Budapesten büntető eljárás alá vont személyekre lehet keresni. Az adatrögzítés fontosabb tematikus irányai között az 1918-1919-es forradalmak utáni megtorlás, a II. világháborút követő felelősségre vonás (igazolási eljárások, népbíráskodás), valamint az 1956-os forradalom elfojtása utáni perek említhetők. Ezeket az adatokat az 1873-1950 között fővárosi büntetésvégrehajtási intézményekbe befogadott fogvatartottakról felvett, zömében digitalizált törzskönyvek egészíthetik ki, avagy – a dualizmuskori elpusztult iratanyag esetében – pótolhatják.
A büntető ügyek adatbázisa ügyészségi vagy bírósági szakaszban lefolytatott különböző büntető eljárások iratanyagát dolgozza fel. Alapvetően fővárosi szervek iratanyagáról van szó, de a korabeli illetékességi szabályozásnak megfelelően „vidéki” vonatkozású ügyek is előfordulhatnak. A felölelt időszak a 20. század, de az adatrögzítés főként az őszirózsás forradalom és a Tanácsköztársaság időszakára, a Horthy-kor ún. munkásmozgalmi vonatkozású pereire, az 1945 utáni népbíráskodásra, az 1956-os forradalom leverését követő megtorlásra, s a „szocialista korszak” politikai pereire koncentrálódik.
Az adatbázisban az egyes ügyekben szereplő vádlottak, terheltek, vagy gyanúsítottak személyes adatai, valamint a terhükre rótt bűncselekmények („jogcím”) kerültek rögzítésre. Az előbbiek kisebb része kutatási korlátozás alá esik, ami miatt a publikálásnál figyelemmel kell lenni a védelem alá eső személyes adatok anonimizálásra. Sajátosság, hogy több esetben (pl. népbírósági ügyeknél) a főlajstromkönyvi bejegyzésekben szereplő személyek akkor is felvitelre kerültek, ha magukból a büntető eljárásokból semmilyen irat nem maradt fenn. Az ügyrekordok száma megközelíti a 250000-et, ami nagyjából félmillió személyt érint.
Az adatok a levéltári nyilvántartó rendszer mellett a Közgyűjteményi Portálon is kereshetők. Az adatbázis levéltári irategyüttesekre lebontott tartalmáról a következő táblázatból tájékozódhat. A kiválasztott ügyeket a rekordokban feltüntetett levéltári jelzetek (pl. HU BFL - VII.18.d - 05/0302 – 1924) alapján lehet kikérni és a kutatóteremben megtekinteni.
VII.5.c.
Budapesti Királyi Büntetőtörvényszék iratai. Büntetőperek iratai
[* kiemelt „munkásmozgalmi perek”: 1944-ig]
VII.5.e.
Budapesti Királyi Büntetőtörvényszék iratai. Népbíróságtól átvett peres ügyek iratai
[* a digitális állomány csak a kutatóteremben érhető el!]
VII.13.b.
Budapesti Királyi Büntető Járásbíróság iratai. Büntetőperek iratai
VII.18.d.
Budapesti Királyi Ügyészség iratai. Büntetőperek iratai
Budapesti Forradalmi Törvényszék iratai
XXV.1.a
XXV.1.b
Budapesti Népbíróság iratai. Igazolásfellebbezési iratok.
XXV.2.b
Budapesti Népügyészség iratai. Büntető iratok.
XXV.4.a
Fővárosi Bíróság iratai. Büntetőperes iratok.
XXV.4.f
Fővárosi Bíróság iratai. Titkos ügykezelés alól kivont perek iratai.
XXV.7.b
Fiatalkorúak Bíróságának iratai. Büntetőperes iratok.
XXV.9
Közlekedési Bíróság iratai.
XXV.44.b
Pesti Központi Kerületi Bíróság iratai. Büntetőperes iratok.
XXV.60.e
Fővárosi Főügyészség iratai. TÜK büntető iratok.
A korábban készült mikrofilmek tömeges digitalizálása nyomán számos rekordhoz tartozik (és a jövőben még többhöz fog tartozni) képanyag. A peres iratokról készült képek és adatok összekapcsolása azonban, tekintettel a védendő személyes adatok kiszűrésének nehézségére, nem lehet automatikus. Így egyelőre a digitalizált pereket is csak a levéltári kutatóteremben lehet – megfelelő jogosultság igazolása esetén – kutatni. (Jelenleg a VII.5.e. Budapesti Büntetőtörvényszék, Népbíróságtól átvett peres ügyek 1949-1950 közötti iratai érhetők el ily módon.)